
Digitális transzformáció gátló tényezőinek feloldása a vállalatokban

A digitális transzformáció korunk egyik legmeghatározóbb szervezeti kihívása. A digitális eszközök minél jobb kiaknázása érdekében át kell alakítani a szervezetek üzleti folyamatait, szervezeti magatartását és stratégiáit.
A kutatás célja, hogy feltárja, milyen vezetői döntések és stratégiák támogatják a digitális átalakulást, milyen motivációs módszereket alkalmaznak a munkavállalói elfogadás érdekében. A tanulmány feltárja a különböző szektorban működő vállalatok digitális hátterét, annak mértékét és a digitalizáció bevezetésének gátló tényezőit. Ezen felül elemzésre kerül a munkavállalók attitűdje és adaptációs készsége a digitális újításokkal szemben. Továbbá az egyes gátló tényezőkre megoldási javaslatok is megfogalmazásra kerülnek.
A vizsgálat kvalitatív eszközök segítségével készült, ugyanis a választott témakörhöz a szereplők élethelyzetéből adódó információk voltak mérvadók. A kutatás adatgyűjtése 23 interjúalany bevonásával félig strukturált interjúk, megfigyelés és dokumentumelemzés segítségével történt.
A kutatás során rögzítésre kerültek a digitális transzformációról alkotott gyakorlati vélemények, amely során elmondható, hogy vállalatoknál jelen van a digitalizáció és fontos szerepet játszik a működésükben. A 23 interjúalany közül mindenki fontosnak tartja a digitalizációt, tehát mind a vezetők, mind pedig az alkalmazottak felismerik a digitalizációból származó előnyöket. A legnagyobb akadályt a költségek és a munkavállalói ellenállás jelenti. A vállalatok igyekeznek a digitalizációs szintjüket a tevékenységük alapján fejleszteni. A magas szinten digitalizált vállalatok biztosabb működéssel és a jövőre vonatkozóan határozottabb elképzelésekkel rendelkeznek a digitalizációt illetően, mint akik alacsonyabb szinten vannak digitalizálva. A középszinten digitalizált vállalatokon belül is eltérő a digitalizációs működés és tervezés.
Összességében az elemzett vállalatok igyekeznek munkavállalói oldalról megközelíteni a digitális stratégiát, amit igazol az oktatás támogatása és az alkalmazott motiválási módszerek. Hátrányt jelent a vállalatokban a digitális fejlődés mérésének és a munkavállalók korai szakaszban való bevonásának elmulasztása. Az eredményeim támogatják a vállalatok vezetőit a megfelelő digitális átalakulás módszerének megtalálásában.
 
 
 



